Pfizer wil kinders onder 5 inent(Foto: Justin Tallis/AFP) Die farmaseutiese maatskappy Pfizer het die VSA se federale medisyneowerheid (FDA) magtiging gevra vir die noodgebruik van sy Covid-19-entstof vir kinders tussen ses maande en vyf jaar oud. Sou die FDA instem, kan dié entstof moontlik al aan die einde van die maand aan kinders in hierdie ouderdomsgroep gegee word. Luidens ŉ berig deur die internasionale nuusblad CBS News, bevat die inenting vir kinders onder vyf glo net een tiende van die dosis wat aan volwassenes toegedien word. Dit is in dié stadium nog onduidelik hoeveel dosisse kinders onder vyf sal benodig. Volwassenes wat met die Pfizer-entstof teen die koronavirus ingeënt word, moet elke twee dosisse ŉ paar weke uitmekaar ontvang. Daar is ook ŉ derde opvolginenting (booster shot) beskikbaar. Pfizer het in Desember aangekondig dat twee ekstra lae dosisse van sy entstof nie ŉ sterk genoeg immuunrespons by twee- tot vierjariges verskaf nie. Dít het die maatskappy aangespoor om ŉ derde inenting by sy proefstudie te voeg. Die finale data van hierdie studie word eers laat in Maart vanjaar verwag. Selfs met potensiële FDA-magtiging moet die sentrums vir siektebeheer en -voorkoming (CDC) ook die inenting afteken. New Orleans in Louisiana het die eerste groot skooldistrik geword wat vereis dat sy leerders van vyf jaar en ouer teen Covid-19 ingeënt word. Ouers kan hulle egter op mediese, godsdienstige of filosofiese gronde onttrek. Kenners meen dat magtiging om kinders onder vyf te laat inent, egter weinig aan Covid-19-getalle sal verander, aangesien ŉ groot aantal ouers reeds huiwerig is om hul kinders wat vir die inenting kwalifiseer, te laat inent. Volgens CBS News is slegs 38% van vyf- tot 17-jariges in die VSA ten volle ingeënt. “Ek moedig ouers aan om met hul pediaters te praat en om betroubare inligtingsbronne te lees. Hulle moet besprekings oor die onderwerp op sosiale media vermy en eerder na betroubare data kyk,” het dr. Megan Ranney, ŉ nooddokter en akademiese dekaan van openbare gesondheid by Brown University, aan CBS News gesê. Conz Preti, ŉ lid van die publiek, het aan die nuusblad gesê dat sy angstig op die entstof vir kinders onder vyf jaar gewag het en baie gemaklik daarmee is dat haar kinders (onderskeidelik drie en twee jaar oud) die entstof ontvang. Bronne: CBS News en Associated Press